Ο **Νίκολα Πέκοβιτς** (Μπόλγιε, 3 Ιανουαρίου 1986) είναι Μαυροβούνιος πρώην διεθνής καλαθοσφαιριστής και νυν πρόεδρος της Ομοσπονδίας Καλαθοσφαίρισης του Μαυροβουνίου. Έχει ύψος 2,11 μέτρα και αγωνιζόταν στην θέση του σέντερ. Υπήρξε μέλος του Παναθηναϊκού για δύο χρόνια κατακτώντας τέσσερις τίτλους, ενώ αγωνίστηκε για επτά χρόνια στο ΝΒΑ για λογαριασμό των Μινεσότα Τίμπεργουλβς.

Σταδιοδρομία
------------

Ο Πέκοβιτς ξεκίνησε τη σταδιοδρομία του τη σεζόν 2001-02 στα παιδικά τμήματα της Μπουντουτσνόστ Ποντγκόριτσα. Στη συνέχεια, μεταπήδησε στην ομάδα KK Atlas από την σεζόν 2002 έως τη σεζόν 2005. Από εκεί πήγε στην ομάδα της Παρτιζάν, όπου κέρδισε 3 συνεχόμενα Σερβικά πρωταθλήματα (2006, 2007, 2008), 2 πρωταθλήματα Αδριατικής (2007,2008) και ένα κύπελλο Σερβίας το 2008. 

Την επόμενη σεζόν μεταγράφηκε στον Παναθηναϊκό υπό της οδηγίες του Ζέλιμιρ Ομπράντοβιτς. Υπέγραψε κλειστό τριετές συμβόλαιο με ετήσιες αποδοχές 1.2 εκατομμύρια ευρώ. Την πρώτη του χρονιά στα πράσινα κατέκτησε το Τριπλ Κράουν, δηλαδή το κύπελλο Ελλάδος, το πρωτάθλημα Ελλάδας και την Ευρωλίγκα. Στην Ευρωλίγκα είχε μέσο όρο 13 πόντους και 3,8 ριμπάουντ ανά αγώνα, ενώ ήταν μέλος της καλύτερης πεντάδας της διοργάνωσης αποτελώντας τον καλύτερο σέντερ της χρονιάς. Συνολικά πριν το ΝΒΑ αγωνίστηκε σε 98 παιχνίδια Ευρωλίγκας και έγραψε 11.7 πόντους και 4.3 ριμπάουντ με 59.4% στα δίποντα και 75.7% στις ελεύθερες βολές.

Το 2008 έχει επιλεγεί στο Νο 31 του ντραφτ του NBA από την ομάδα των Μινεσότα Τίμπεργουλβς. Τον Ιούνιο του 2010, έπειτα από δύο χρόνια στον Παναθηναϊκό, αποφάσισε να συνεχίσει την καριέρα του στις ΗΠΑ. Ο Πέκοβιτς συμφώνησε με την ομάδα των Τίμπεργουλβς για 3 χρόνια, με τις συνολικές του αποδοχές να φτάνουν τα 13 εκατομμύρια δολάρια. Το 2011 κατά τη διάρκεια του λοκ ντάουν στο ΝΒΑ, επέστρεψε στην Παρτιζάν, μέχρι την επανέναρξη του αμερικάνικου πρωταθλήματος. Το 2013, ανανέωσε για άλλα πέντε χρόνια με συνολικές απολαβές 68 εκατ. δολάρια. Από το 2014 ταλαιπωρείται από συχνούς και σοβαρούς τραυματισμούς που τον έκαναν να χάσει συνολικά 121 από τα 164 παιχνίδια που είχαν δώσει οι Τίμπεργουλβς. Τη σεζόν 2016-17 δεν αγωνίστηκε καθόλου και το καλοκαίρι του 2017, έμεινε ελεύθερος από τους Τίμπεργουλβς. Αυτός ήταν και ο τελευταίος σταθμός της καριέρας του καθώς αποσύρθηκε σε ηλικία 31 ετών.

Στις 12 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) του Παναθηναϊκού στη δεκαετία 2010-2020, όντας ένατος σε ψήφους του κοινού με ποσοστό 56.22%.

Εθνική Ομάδα
------------

Υπήρξε μέλος της εθνικής ομάδας του Μαυροβουνίου και συμμετείχε στο Ευρωμπάσκετ του 2011 στη Λιθουανία έχοντας μέσο όρο 13.0 πόντους και 6.4 ριμπάουντ σε πέντε αγώνες.

Εκτός παρκέ
-----------

#### Πρόεδρος Παρτιζάν

Τον Σεπτέμβρη του 2015, ο Πέκοβιτς ανέλαβε το κουμάντο της Παρτιζάν, ως επικεφαλής του νέου διοικητικού σχήματος που προέκυψε. Ωστόσο τον Ιούνιο του 2017, πήρε την απόφαση να παραιτηθεί από την προεδρία της Παρτιζάν αφού όπως δήλωσε: ''*Μετά από σχεδόν δύο χρόνια ως πρόεδρος της Παρτιζάν αποφάσισα να παραιτηθώ. Το φθινόπωρο του 2015, όταν ο σύλλογος βρισκόταν στην πολύ δύσκολη κατάσταση που γνωρίζουν όλοι, δέχθηκα την ευθύνη και επέστρεψα με τη βαθιά επιθυμία να ξαναχτίσουμε την Παρτιζάν με την ελπίδα πως σταδιακά η ομάδα θα γίνει αυτό που θυμάται ολόκληρη η Ευρώπη – μία δύναμη! Η αποστολή δεν ήταν εύκολη με βασικό και σημαντικότερο πρόβλημα το χρέος των 6.5 εκατομμυρίων ευρώ''*

#### Μάνατζερ

Τον Ιανουάριο του 2020, έγινε ο team manager της εθνικής ομάδας του Μαυροβουνίου.

#### Πρόεδρος Καλαθοσφαιρικής ομοσπονδίας Μαυροβουνίου

Τον Απρίλιο του 2021, ανέλαβε την προεδρεία της ομοσπονδίας μπάσκετ του Μαυροβουνίου.

Τίτλοι
------

### Συλλογικοί

#### Παρτιζάν

* 3x Πρωταθλήματα Σερβίας: (2006, 2007, 2008)
* 2x Αδριατική Λίγκα: (2007, 2008)
* 1x Κύπελλο Σερβίας: (2008)

#### Παναθηναϊκός

* 2x Πρωταθλήματα Ελλάδος: (2009, 2010)
* 1x Κύπελλο Ελλάδος:(2009)
* 1x Ευρωλιγκα: (2009)
* Τριπλ Κράουν: (2009)

### Ατομικοί

* MVP φάιναλ φορ της Αδριατικής λίγκας: (2008)
* Καλύτερη πεντάδα στην Ευρωλίγκα: (2009)
* Δεύτερη Καλύτερη πεντάδα στην Ευρωλίγκα: (2008)
* 2x MVP της αγωνιστικής στην Ευρωλίγκα: (1η αγωνιστική, 2007/08), (Top 16 1η αγωνιστική, 2008/09)
* Καλύτερη πεντάδα στο Ελληνικό Πρωτάθλημα: (2009)

Παραπομπές
----------

1. ↑  «Στην καλύτερη πεντάδα της σεζόν οι Μπουρούσης και Πέκοβιτς (vids)». *www.contra.gr*. Ανακτήθηκε στις 3 Απριλίου 2020.
2. ↑  Αυγ. 2011 16:32, Επιμέλεια: Νίκος Γκέκας Δημοσίευση: 16. «Στην Παρτιζάν ο Πέκοβιτς!». *www.sport24.gr* (στα Αγγλικά). Ανακτήθηκε στις 3 Απριλίου 2020.
3. ↑  «Συμβόλαιο από χρυσάφι για τον Πέκοβιτς». *www.contra.gr*. Ανακτήθηκε στις 3 Απριλίου 2020.
4. ↑  «Χάνει τη σεζόν ο Πέκοβιτς!». *sport-fm.gr*.. Ανακτήθηκε στις 2017-03-05.
5. ↑  «Τέλος ο Πέκοβιτς από τους Τίμπεργουλβς». *SDNA*. 21 Ιουνίου 2017. Ανακτήθηκε στις 3 Απριλίου 2020.
6. ↑  «Παναθηναϊκός: Με Διαμαντίδη, Μπατίστ και... Σπανούλη η All - Decade Team (photo)». *Eurohoops*. 12 Αυγούστου 2020. Ανακτήθηκε στις 13 Αυγούστου 2020.
7. ↑  «Πρόεδρος της Παρτιζάν ο Νίκολα Πέκοβιτς!» (στα αγγλικά). *Contra.gr*.. Ανακτήθηκε στις 2017-03-05.
8. ↑  «Τέλος από την προεδρία της Παρτιζάν ο Πέκοβιτς | Eurohoops». *Eurohoops*. 2017-06-14.. Ανακτήθηκε στις 2017-06-14.
9. ↑  «Peković tim menadžer reprezentacije Crne Gore». *B92.net* (στα Σερβικά). Ανακτήθηκε στις 3 Απριλίου 2020.
10. ↑  newsroom, sport-fm. «Αναλαμβάνει πρόεδρος της ομοσπονδίας του Μαυροβουνίου ο Πέκοβιτς!». *sport-fm.gr*. Ανακτήθηκε στις 9 Ιουνίου 2022.

|  |  |  |  |  |
| --- | --- | --- | --- | --- |
| 

| π • σ • ε
Παναθηναϊκός - Πρωταθλητής Ευρώπης Μπάσκετ 2008-09 |
| --- |
|  |
|  | 
**4** Αλβέρτης  · **5** Κέτσμαν  · **6** Σπανούλης (MVP του φάιναλ φορ)  · **7** Περπέρογλου  · **8** Μπατίστ  · **9** Φώτσης  · **10** Χατζηβρέττας  · **11** Νίκολας  · **12** Τσαρτσαρής  · **13** Διαμαντίδης  · **14** Πέκοβιτς  · **15** Σάκοτα  · **16** Σερμαντίνι  · **17** Βεργίνης  · **19** Γιασικέβιτσιους  · **C** Ομπράντοβιτς |

 |